Toată scena politică vrea ca Victor Ponta să rămână prim-ministru.

1. PSD: Demisie înseamnă aproape obligatoriu congres (cum ar putea rămâne VP preşedintele partidului în condiţiile în care reputaţia sa externă este distrusă şi nu poate candida nici la preşedinţie în 2014 şi nici să redevină prim-ministru după alegerile din toamnă?). În funcţie de identitatea noului lider şi de calitatea relaţiei sale cu Crin Antonescu, s-ar pune în primejdie alianţa cu USL. Toate acestea implică un grad enorm de complexitate, având în vedere timpul redus până la alegeri şi periclitarea guvernării.

2. PNL: are opţiunea de a pleca prin proprie voinţă. Dar plecarea lui Ponta i-ar pune în situaţia de a reface USL cu un alt lider PSD, de a guverna alături de … PDL (!) sau de a abandona guvernarea. Nu.

3. Electoratele PSD şi PNL: aproape nici un fel de griji. „Ce contează plagiatul? Oricum e o schemă a lui Băsescu.”

4. PDL: dacă Victor Ponta rămâne în funcţie, poate fi atacat în timpul campaniei. Se speră fervent ca VP să nu demisioneze. Cu discursuri pro-PDL nu se poate depăşi 25%. Cu discursuri anti-USL, însă…

5. PPDD: situaţie aproape identică cu cea a PDL.

6. MRU: atac prin juxtapunere: „Nu sunt ca Ponta”. Creare de imagine în perspectiva prezidenţialelor. Dacă Victor Ponta îşi dă demisia mâine, păi atunci…?

7. BNR: „Nu, clar nu vrem al patrulea (!) guvern de la începutul anului şi până acum.”

8. Traian Băsescu: de ce să se oprească de la a lupta împotriva unui adversar pe care deja l-a învins? O demisie a unui prim-ministru auto-victimizat urmată de prăbuşirea leului ar mări cantitatea de lemne de pe focul suspendării.

9. Victor Ponta: … crezi că vrea să-şi dea demisia?

10. O parte a electoratului lui Traian Băsescu vrea ca Victor Ponta să-şi dea demisia. Nimeni nu prea le dă atenţie.

Acest scandal nu pică bine pentru aproape nimeni.

Toată clasa politică ar prefera ca el să nu producă efecte.

Nu este exclus ca demisia să se petreacă, complicând situaţia tuturor.